(42)

A lengyel hatóságok a Társadalombiztosítási Hivatal által a tartozás biztosítása és behajtása érdekében hozott egyéb intézkedésekről is szolgáltak információkkal. a) Először is, 2001 és 2007 között a Társadalombiztosítási Hivatal a tartozás értékének 100 %-át fedező jelzáloggal rendelkezett. Ahogy a tartozás összege nőtt, újabb eszközöket vontak jelzálog alá, hogy a jelzálog fedezze az új tartozást. b) Másodszor, 2003-ban a Társadalombiztosítási Hivatal lépéseket tett a tartozás behajtása érdekében, amelynek eredményeként közel 9 millió PLN folyt be a társaság eszközeinek ellenőrzött értékesítéséből és a PZL Dębica számláira foganatosított lefoglalásból. Lengyelország részletes információkkal szolgált a PZL Dębica eszközeinek értékesítéséről, amelynek eredményeként a társaság 2004 és 2008 között körülbelül 7 millió PLN összeggel tudta csökkenteni a Társadalombiztosítási Hivatal felé fennálló tartozását (lásd az 5. táblázatot). Lengyelország kifejtette, hogy a PZL Dębica folytatni kívánta eszközeinek értékesítését, azonban a gazdasági válság következtében 2009 óta nem tudott olyan vevőt találni, aki piaci árat kínált volna. c) Harmadszor, Lengyelország az ebből az időszakból származó bizonyítékokat nyújtott be, amelyek azt mutatják, hogy a Társadalombiztosítási Hivatal fontolóra vette a PZL Dębicával szemben csődeljárás kezdeményezését. Lengyelország benyújtott egy 2006. november 20-i levelet, amelyben a Társadalombiztosítási Hivatal tájékoztatja a társaságot azon szándékáról, hogy csődeljárást kezdeményez a PZL Dębicával szemben. Erre válaszul a PZL Dębica 2006. december 12-én az első szerkezetátalakítási tervre, pénzügyi helyzetére és jövőbeli kilátására vonatkozó részletes adatokat bocsátott a Társadalombiztosítási Hivatal rendelkezésére, amely adatok többek között azt mutatták, hogy a társaság 2006-ban először nyereséget könyvelhet majd el. A PZL Dębica kérte a Társadalombiztosítási Hivatalt, hogy ne kezdeményezzen csődeljárást és ne foglalja le több eszközét, mivel érvelése szerint ez akadályozza a folyamatban levő szerkezetátalakítási folyamatot. 2007. január 16-i válaszában a Társadalombiztosítási Hivatal tájékoztatta a PZL Dębicát, hogy úgy döntött, nem kezdeményez csődeljárást, azonban folytatja a társaság eszközeinek lefoglalását és értékesítését. d) Végül Lengyelország kifejtette, hogy a 9 millió PLN, amely a tartozásból 2003 és 2012 között befolyt a Társadalombiztosítási Hivatalhoz, tartalmazta a társaság által teljesített önkéntes fizetéseket, amelyeket a 2006 óta elért nyereség, valamint egy magánbefektető által 2010-ben biztosított tőkeinjekció tett lehetővé. 5. táblázat A PZL Dębica eszközeinek értékesítése Helyrajzi szám Eszköz típusa Értékesítés időpontja Eladási ár (PLN) 430/51 430/52 430/14 galvanizáló sor 2004.02.17. […] (14) 430/144 közművesítetlen telek 2006.10.19. […] 430/104 közművesítetlen telek 2007.01.31. […] 430/141 kompresszor épület 2007.07.05. […] 430/44 közművesített telek 2007.11.15. […] 430/10 ipari épület 2007.12.12. […] 430/113 közművesített telek 430/114 közművesített telek 430/115 közművesített telek 430/156 út 430/49 430/140 430/155 430/157 430/159 közművesített és közművesítetlen telkek, út 2008.01.16. […] 430/162 raktárépület 2008.07.09. […] 430/164 430/166 közművesítetlen telkek 2008.12.16. […] Összesen: 7 171 500